Γνωμοδότηση της Επιτροπής των Περιφερειών με θέμα "Οι θέσεις της ΕΕ στον αγροτικό τομέα για τον προσεχή κύκλο διαπραγματεύσεων του ΠΟΕ"

(2000/C 317/04)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Ευρωπαϊκής Επιτροπής προς το Συμβούλιο και το Ευρωπαϊκό Κοινοβούλιο με θέμα την "Προσέγγιση της ΕΕ για τον επονομαζόμενο Γύρο της Χιλιετίας του ΠΟΕ" (COM(1999) 331 τελικό)·

έχοντας υπόψη τη γνωμοδότηση της Επιτροπής των Περιφερειών της 14ης Ιανουαρίου 1999 για την "Ατζέντα 2000 - Μεταρρύθμιση της ΚΓΠ" (CdR 273/98 fin)(1)·

έχοντας υπόψη τα συμπεράσματα του Συμβουλίου της 26.10.1999 για τη θέση της ΕΕ στη Διάσκεψη του ΠΟΕ στο Σηάτλ (30.11.99-3.12.99)·

έχοντας υπόψη τα αποτελέσματα της διάσκεψης υπουργών του Σηάτλ (30.11.99-3.12.99)·

έχοντας υπόψη την απόφαση του Προεδρείου της 17ης Νοεμβρίου 1999, σύμφωνα με το άρθρο 265, 5ο εδάφιο της Συνθήκης περί ιδρύσεως της Ευρωπαϊκής Κοινότητας, να καταρτίσει γνωμοδότηση για την "Προσέγγιση της ΕΕ για τον επονομαζόμενο Γύρο της Χιλιετίας του ΠΟΕ" και να αναθέσει την προετοιμασία των σχετικών εργασιών στην επιτροπή 2 "γεωργία, ανάπτυξη της υπαίθρου και αλιεία"·

έχοντας υπόψη το σχέδιο γνωμοδότησης (CdR 527/99 rev. 2) που υιοθέτησε η επιτροπή 2 στις 24 Φεβρουαρίου 2000 (Εισηγητές: ο κ. Penttilä, (Εκτελεστικός διευθυντής της Περιφέρειας Ηäme (ΦΙΝ, ΕΣΚ) και ο κ. Bocklet (Υπουργός ομοσπονδιακών και ευρωπαϊκών υποθέσεων της Βαυαρίας (Γ, ΕΛΚ)·

έχοντας υπόψη τις διατάξεις που περιλαμβάνονται στην τελική πράξη του Μαρακές, με την οποία λήγει ο όγδοος κύκλος διαπραγματεύσεων του ΓΣΔΕ και τη συνέχιση της διαδικασίας μεταρρυθμίσεων που προβλέπει από το 1999 (Γύρος διαπραγματεύσεων της Χιλιετίας)·

έχοντας υπόψη την ομόφωνη υιοθέτηση από το Ευρωπαϊκό Συμβούλιο του Βερολίνου της 25ης Μαρτίου 1999 των συμπερασμάτων της Ατζέντας 2000·

κατά την 34η σύνοδο ολομέλειας της 14ης και 15ης Ιουνίου 2000 (συνεδρίαση της 14ης Ιουνίου), υιοθέτησε την ακόλουθη γνωμοδότηση.

1. Εισαγωγή

1.1. Οι πολυμερείς εμπορικές διαπραγματεύσεις της ΓΣΔΕ που διεξήχθησαν για περισσότερα από επτά έτη στο πλαίσιο του Γύρου της Ουρουγουάης είχαν ως αποτέλεσμα μια τελική πράξη που υπογράφηκε από 117 κράτη στο Μαρακές το 1994. Ο ΠΟΕ αντικατέστησε τη ΓΣΔΕ και προσέφερε ένα πλαίσιο συνεννόησης στον τομέα των πολυμερών εμπορικών σχέσεων.

1.2. Ο Γύρος της Ουρουγουάης ήταν ο πρώτος γύρος συνομιλιών κατά τον οποίο καταβλήθηκαν προσπάθειες για την επίτευξη συμφωνίας για τον τομέα της γεωργίας. Το αποτέλεσμα ήταν μια συμφωνία για τη γεωργία και μια συμφωνία για τα μέτρα υπέρ της προστασίας της υγείας και των φυτών. Σημαντική ήταν η συμφωνία για τη γεωργία, η οποία αφορούσε τρεις τομείς: πρόσβαση στις αγορές, εσωτερική υποστήριξη και ανταγωνισμός στις εξαγωγές.

1.3. Όσον αφορά την πρόσβαση στην αγορά, τα κράτη μέλη συμφώνησαν να μετατρέψουν όλους τους μη δασμολογικούς φραγμούς (π.χ. μεταβλητούς φόρους) σε ανώτατους δασμούς, οι οποίοι πρέπει να καταργηθούν κατά την εξαετία θέσης σε εφαρμογή του συστήματος (1995-2000). Επιπλέον, συμφωνήθηκε ένα κατώτερο επίπεδο πρόσβασης στις αγορές (συνήθης πρόσβαση ή ελάχιστη πρόσβαση), χάρη στην εφαρμογή ενός συστήματος δασμολογικών ποσοστώσεων με χαμηλούς δασμούς. Επίσης, περιορίσθηκαν οι εξαγωγικές ενισχύσεις όσον αφορά τόσο το ύψος τους όσο και τις συνολικές ποσότητες.

1.4. Οι κανόνες για τις εθνικές ενισχύσεις είναι ιδιαίτερα περίπλοκες. Οι ενισχύσεις κατατάσσονται σε τρεις κατηγορίες:

- οι ενισχύσεις τύπου "κίτρινου κουτιού" (yellow box) επηρεάζουν άμεσα τον όγκο των παραγόμενων προϊόντων και πρέπει να μειωθούν κατά το 20 % σε έξι έτη·

- οι ενισχύσεις τύπου "γαλάζιου κουτιού" (blue box) επηρεάζουν σε μικρότερο αλλά υπαρκτό βαθμό τον όγκο των παραγόμενων προϊόντων και επί του παρόντος μπορούν να συνεχίσουν να υφίστανται·

- οι ενισχύσεις τύπου "πράσινου κουτιού" (green box) δεν επηρεάζουν άμεσα ή επηρεάζουν πολύ λίγο τον όγκο των παραγόμενων προϊόντων και μπορούν να παραμείνουν.

1.5. Παράλληλα με αυτά τα εμπορικά προβλήματα, τα τελευταία χρόνια τονίσθηκαν και διάφορες άλλες πτυχές. Για παράδειγμα, τα ζητήματα που αφορούν την ασφάλεια και την ποιότητα των προϊόντων διατροφής απέκτησαν μεγαλύτερη σημασία από ό,τι στο παρελθόν. Ακόμη, τα περιβαλλοντικά ζητήματα είναι πολύ σημαντικά και στην Ευρώπη η πολυλειτουργικότητα της γεωργίας αναγνωρίζεται ολοένα και περισσότερο. Νέα ζητήματα αναδεικνύονται όπως η καλή μεταχείριση των ζώων και η χρήση γενετικά τροποποιημένων οργανισμών.

2. Η ανακοίνωση της Ευρωπαϊκής Επιτροπής προς το Συμβούλιο και το Ευρωπαϊκό Κοινοβούλιο με θέμα την "Προσέγγιση της ΕΕ για τον αποκαλούμενο Γύρο της Χιλιετίας του ΠΟΕ"

2.1. Η Ευρωπαϊκή Επιτροπή, εν όψει του Γύρου της Χιλιετίας του ΠΟΕ επεξεργάσθηκε έγγραφο, στο οποίο επιβεβαιώνει διάφορες βασικές αρχές όπως το γενικό χαρακτήρα του νέου γύρου συνομιλιών, την ταυτόχρονη κύρωση των συμφωνιών που συνάπτονται στους κύριους τομείς, την επιθυμία να μην υπερβαίνουν οι διαπραγματεύσεις την τριετία κ.λπ.

2.2. Ο κύριος στόχος της ΕΕ πρέπει να είναι η επίτευξη συνολικών λύσεων για τα εξής:

- ενίσχυση του συστήματος που βασίζεται στους κανόνες του ΠΟΕ·

- καλύτερη ενσωμάτωση των αναπτυσσόμενων χωρών στο πολυμερές εμπορικό σύστημα·

- καλύτερη συνεκτίμηση των ζητημάτων και πολιτικών που σχετίζονται με το εμπόριο.

Η ΕΤΠ θα ασχοληθεί με το ζήτημα ανάλογα με τις εξελίξεις των διαπραγματεύσεων του ΠΟΕ.

2.3. Όσον αφορά τη γεωργία, η προσέγγιση της ΕΕ στις διαπραγματεύσεις υπαγορεύεται από τις ακόλουθες απαιτήσεις:

- διατήρηση ορισμένων υφιστάμενων διατάξεων της συμφωνίας για τη γεωργία που υιοθετήθηκε στο Γύρο της Ουρουγουάης, στις οποίες βασίζονται ορισμένες σημαντικές πτυχές της γεωργικής πολιτικής της ΕΕ·

- ανάγκη βελτίωσης ορισμένων πτυχών, κυρίως της πρόσβασης στις αγορές τρίτων χωρών·

- ανάγκη να διασφαλισθεί η συμβατότητα ορισμένων μέτρων της πολιτικής για τον αγροτικό χώρο και το περιβάλλον και να αναγνωρισθεί η πολλαπλή λειτουργία της γεωργίας.

2.4. Η ΕΤΠ, αφενός, θεωρεί ότι τα κύρια σημεία του κειμένου της Επιτροπής πρέπει να διασαφηνισθούν ιδίως μετά την αποτυχία της διάσκεψης του Σηάτλ και, αφετέρου, καταλήγει στα ακόλουθα συμπεράσματα:

3. Συμπεράσματα της Επιτροπής των Περιφερειών

3.1. Η ΕΕ οφείλει να αναλάβει ηγετικό ρόλο στις μελλοντικές διαπραγματεύσεις του ΠΟΕ και να διασφαλίσει την υπεράσπιση των ιδιαίτερων συμφερόντων της μέσω μιας ενεργούς και συνεκτικής στρατηγικής. Η συμφωνία πρέπει να καλύπτει όσο το δυνατόν περισσότερους τομείς. Είναι απαραίτητο να αποφευχθεί η μεμονωμένη εξέταση ορισμένων ζητημάτων. Ειδικότερα, πρέπει να αποφευχθεί μια μεμονωμένη συμφωνία για τη γεωργία.

3.2. Η εντολή της Επιτροπής πρέπει να συγκεντρώνει την συναίνεση των κρατών μελών και να τηρείται ως κατευθυντήρια γραμμή. Η ΕΕ θα διασφαλίσει την καλύτερη δυνατή υπεράσπιση των συνολικών συμφερόντων μόνο στην περίπτωση που θέσει το γεωργικό πρόβλημα ως κοινωνικό διακύβευμα και του αναγνωρισθεί, με την προοπτική της βιώσιμης ανάπτυξης, μία οικονομική, κοινωνική, περιβαλλοντική, πολιτιστική και υγειονομική αποστολή. Στις προσεχείς διαπραγματεύσεις του ΠΟΕ, η ΕΕ πρέπει να υποστηρίξει και να υπεραμυνθεί της αντίληψης της για μια πολυλειτουργική και διαφοροποιημένη γεωργία.

3.3. Η ταχεία και εκτεταμένη ανάπτυξη της βιοτεχνολογίας καθώς και η αυξανόμενη παγκοσμιοποίηση δεν επιτρέπεται, ενόψει της διατήρησης της γενετικής ποικιλομορφίας, να οδηγήσουν σε μια ομοιομορφία και εκβιομηχάνιση της γεωργίας. Η ΕΕ πρέπει να επιβάλει, ώστε να επικρατήσει, σε παγκόσμια κλίμακα, την αρχή της προφύλαξης, όσον αφορά τη διάδοση, την εμπορία των νέων τεχνολογιών και των προϊόντων από τις οποίες προέρχονται, έστω και μερικώς. Είναι αναγκαίο να διασφαλισθεί η μελλοντική πορεία του σημερινού ευρωπαϊκού γεωργικού προτύπου ως οικονομικού παράγοντος αλλά και ως παράγοντα υποστήριξης του αγροτικού κόσμου και της ισορροπημένης χρήσης των γαιών.

3.4. Τα αποτελέσματα των διαπραγματεύσεων του ΠΟΕ πρέπει να επιτρέψουν ένα ικανοποιητικό βαθμό περιφερειακής διαφοροποίησης όσον αφορά τη χρήση των πόρων, την επιλογή των μέσων και τον προσδιορισμό των προς λήψη μέτρων. Είναι απαραίτητο να θεσπισθεί ένα πλαίσιο παγκόσμιας ισχύος, το οποίο να λαμβάνει υπόψη τις ιδιαίτερες περιφερειακές ανάγκες χωρίς ωστόσο να προκαλεί διακρίσεις.

3.5. Η γεωργία και η δασοκομία, με την πολλαπλή διάρθρωσή τους, βασίζονται σε ένα σύστημα που κυριαρχούν οι μέσου μεγέθους και αγροτικού χαρακτήρα εκμεταλλεύσεις και πρέπει να υιοθετήσουν βιώσιμες μεθόδους παραγωγής, με ίση μεταχείρηση προς όλες τις μορφές επιχειρήσεων, έτσι ώστε στο μέλλον να είναι σε θέση:

- να σταθεροποιήσουν τη θέση τους στην εσωτερική αγορά με τη διασφάλιση ενός αξιόπιστου και σταθερού εφοδιασμού σε είδη διατροφής και άλλα προϊόντα υγιεινά και υψηλής ποιότητας, καθώς και να ασκούν μια πολιτική εξαγωγών που να θέτει τους ευρωπαίους αγρότες σε ανταγωνιστική θέση σε παγκόσμιο επίπεδο·

- να συμβάλουν στη βιωσιμότητα των αγροτικών ζωνών, να διασφαλίσουν την απασχόληση και να παράσχουν υπηρεσίες στον τομέα της προστασίας του περιβάλλοντος και σε άλλους τομείς συμμετέχοντας έτσι στην γενική ευημερία·

- να συμβάλουν στην ενίσχυση της οικονομικής και κοινωνικής συνοχής στο πλαίσιο μιας γενικής στρατηγικής που διασφαλίζει την ισορροπία μεταξύ παραγωγών, τομέων και περιφερειών.

3.6. Η εντολή της ΕΕ για τις διαπραγματεύσεις του ΠΟΕ πρέπει να απορρέει από τα συμπεράσματα της Ατζέντας 2000 για τη μεταρρύθμιση της οργάνωσης αγορών, συμπεριλαμβανομένου του καθεστώτος ενισχύσεων και τη ρύθμιση για τις ποσοστώσεις γάλακτος, των οποίων πρέπει να διασφαλίσει τη διατήρηση και μετά το έτος 2003.

3.7. Δεν είναι δυνατόν να υπάρξει μεγαλύτερο άνοιγμα της κοινοτικής γεωργικής αγοράς. Ο βαθμός ελευθέρωσής της δεν πρέπει να υπερβαίνει όσα ορίσθηκαν από την Ατζέντα 2000 διότι τούτα συνθέτουν και την ουσιαστική βάση της διαπραγματευτικής εντολής της ΕΕ.

3.8. Οι γεωργικές διαπραγματεύσεις πρέπει να βασίζονται σε μια λεπτομερή ανάλυση των προβλημάτων της αγοράς καθεμίας από τις κατηγορίες παραγωγής, έτσι ώστε η συγκεκριμένη κατάσταση, τα χαρακτηριστικά και οι ανάγκες κάθε τομέα παραγωγής να λαμβάνονται επαρκώς υπόψη. Το αποτέλεσμα της ανάλυσης πρέπει να αποτελέσει τη βάση για να αποφασισθεί εάν ένα προϊόν θα συμπεριληφθεί ή όχι στις διαπραγματεύσεις. Εξάλλου, είναι ανάγκη να εξετασθεί το ζήτημα της συγκρισιμότητας των μέτρων στήριξης. Σε αυτά πρέπει να συμπεριληφθούν μέσα όπως γεωργικές εξαγωγικές πιστώσεις, ασφάλειες για απώλειες εισοδήματος, επιδοτήσεις των μεταφορών, κρατικές εμπορικές επιχειρήσεις κ.λπ., τα οποία αποτελούν συστήματα στήριξης που χρησιμοποιούνται ευρέως από διάφορους εμπορικούς παράγοντες χωρίς να υπόκεινται στους κανόνες του ΠΟΕ.

3.9. Η τήρηση των αρχών της βιώσιμης εκμετάλλευσης των γαιών πρέπει να αποτελέσει τη βάση των ρυθμίσεων του παγκοσμίου εμπορίου γεωργικών προϊόντων. Τούτο είναι προς το συμφέρον του παγκόσμιου πληθυσμού και όχι το ιδιαίτερο συμφέρον της ευρωπαϊκής γεωργίας. Για το λόγο αυτό, οι διαπραγματεύσεις πρέπει να συμβάλουν ουσιαστικά στην ενίσχυση των βιώσιμων γεωργικών μεθόδων. Για το σκοπό αυτό, είναι απαραίτητο να ενισχυθούν τα μέτρα τύπου "πράσινου κουτιού". Επίσης, πρέπει να εξετασθούν οι αλληλεπιδράσεις των συμφωνιών του ΠΟΕ με άλλες εμπορικές συμφωνίες.

3.10. Συνεπώς, η ΕΕ οφείλει να καταβάλλει προσπάθειες προκειμένου να συμπεριληφθούν ταχέως και κατά τρόπο δεσμευτικό στις διεθνείς συμβάσεις τα πρότυπα για την προστασία τόσο των καταναλωτών, του περιβάλλοντος, της κοινωνικής ευημερίας όσο και των φυτών και των ζώων και τις απαιτήσεις πληροφόρησης (ιδίως όσον αφορά την επισήμανση των προϊόντων) και με τον τρόπο αυτό να λαμβάνουν υπόψη τις απαιτήσεις του ευρωπαίου καταναλωτή. Οι συμβάσεις αυτές πρέπει να συνδέονται όσο το δυνατόν καλύτερα με τη συμφωνία ΠΟΕ, προκειμένου να διασφαλισθεί η τήρηση των διατάξεών τους.

3.11. Τα εν ισχύ πρότυπα και έλεγχοι της ΕΕ στον τομέα της διατροφικής ασφάλειας και οι προαναφερθείσες προδιαγραφές πρέπει να αναγνωρισθούν και να καθιερωθούν διεθνώς. Οι εισαγωγές πρέπει να τηρούν τα ευρωπαϊκά ή παρόμοια πρότυπα και να ελέγχονται. Οι καταναλωτές πρέπει να είναι σε θέση να εμπιστεύονται πλήρως την ασφάλεια και την υγειονομική ποιότητα των τροφίμων. Συνεπώς, είναι σημαντικό τα υγειονομικά και φυτοϋγειονομικά μέτρα να ανταποκρίνονται στις επιστημονικές απαιτήσεις αλλά και σε ποιοτικά κριτήρια των διαφόρων κρατών. Όταν οι επιστημονικές θέσεις διαφέρουν από το ένα κράτος στο άλλο, οι κυβερνήσεις οφείλουν να εφαρμόζουν την αρχή της προφύλαξης για τα εισαγόμενα προϊόντα.

3.12. Οι κανόνες του ΠΟΕ πρέπει να προβλέπουν την πλήρη αντιστάθμιση του επιπλέον κόστους που οφείλεται στα αυστηρότερα ευρωπαϊκά πρότυπα, τα οποία δεν υιοθετούνται από τον ΠΟΕ.

3.13. Πολλά κράτη διαθέτουν αυστηρές ρυθμίσεις στον τομέα της γεωργικής πολιτικής όπως π.χ. κριτήρια ποιότητας των προϊόντων και δεοντολογικές απόψεις για την γεωργία (ασφάλεια των προϊόντων διατροφής, καλή μεταχείριση των ζώων, μέθοδοι παραγωγής και μεταποίησης κ.λπ.). Τα κράτη αυτά πρέπει να έχουν το δικαίωμα να ασχολούνται με τέτοιου είδους ζητήματα. Ωστόσο, πρέπει να υπογραμμισθεί ότι οι ιδιαίτερα αυστηροί κανόνες επιβαρύνουν το κόστος παραγωγής και βλάπτουν την ανταγωνιστικότητα της γεωργίας των χωρών αυτών στις διεθνείς αγορές. Σε τέτοιες περιπτώσεις, οι διατάξεις του ΠΟΕ πρέπει να προβλέπουν τη δυνατότητα να αντισταθμιστικών πληρωμών στη γεωργία μέσω εθνικών προγραμμάτων στο πλαίσιο της ΚΓΠ.

3.14. Η ισχύς της "ρήτρας ειρήνης" που ισχύει έως το 2003 πρέπει να παραταθεί.

3.15. Όμως, στο πλαίσιο των αρχών αυτών που έχουν υιοθετηθεί από την ΕΕ, η ΕΤΠ επισημαίνει ότι πρέπει να λαμβάνονται υπόψη οι ειδικές καταστάσεις, κυρίως κοινωνικές και περιβαλλοντικές, που υφίστανται σε κάθε χώρα και σε κάθε περιφέρεια. Οι ενισχύσεις που επηρεάζουν άμεσα τον όγκο παραγωγής (κίτρινο κουτί) δεν πρέπει να μειωθούν στο μέτρο που συμβάλλουν στη διατήρηση της κοινωνικής και οικονομικής ζωής μιας συγκεκριμένης περιοχής ή που συμμετέχουν στις προσπάθειες που καταβάλλει μια περιφέρεια για την προστασία του περιβάλλοντος. Σχετικά με τις ενισχύσεις που έχουν ελάχιστη επιρροή στις παραγόμενες ποσότητες (γαλάζιο κουτί), η ΕΤΠ είναι της γνώμης ότι δεν πρόκειται να καταργηθούν στο προσεχές μέλλον.

3.16. Η λόγω της αναγκαίας μεταρρύθμισης της ΚΓΠ, περιορισμένη χρήση των μέτρων για την αγορά και τις τιμές, τα οποία ακόμη επιτρέπονται στο υφιστάμενο σημείο των κανόνων του ΠΟΕ και η αντίστοιχη κατάργηση των προστατευτικών μέτρων έναντι του εξωτερικού αποτελούν υποχωρήσεις έναντι των εταίρων του ΠΟΕ χωρίς, παράλληλα, να ζητούνται κατάλληλα και συγκεκριμένα αντισταθμίσματα όπως η αναγνώριση και η συμμόρφωση προς την αρχή της κοινοτικής προτίμησης, η αναγνώριση της ιδιαιτερότητας του μεγαλύτερου μέρους της ευρωπαϊκής γεωργίας, ακριβώς λόγου του πολυλειτουργικού χαρακτήρα της ή ακόμη η βελτίωση της πρόσβασης στην αγορά των ευρωπαϊκών εξαγόμενων προϊόντων.

3.17. Η διεύρυνση της ΕΕ στις χώρες της Κεντρικής και Ανατολικής Ευρώπης αποτελεί μια μεγάλη ευκαιρία για την ειρήνη, την ελευθερία και την ασφάλεια στην ευρωπαϊκή ήπειρο και σε ολόκληρο τον κόσμο και θα έχει βιώσιμο αντίκτυπο στις εμπορικές σχέσεις και στον ανταγωνισμό σε παγκόσμια κλίμακα. Η καλή εφαρμογή της διαδικασίας αυτής προϋποθέτει την ύπαρξη αλληλεγγύης μεταξύ της ΕΕ και των εμπορικών της εταίρων, η οποία πρέπει να διαφανεί στα αποτελέσματα των διαπραγματεύσεων του ΠΟΕ και, ειδικότερα, στην προσαρμογή των κοινοτικών εξαγωγικών τελών. Από την πλευρά της, η ΕΕ οφείλει να μεριμνά ώστε οι υποψήφιες προς ένταξη χώρες επιτυγχάνουν επίσης την κατάλληλη ισορροπία μεταξύ των εμπορικών και μη εμπορικών θεμάτων με σκοπό να ενισχυθεί η εξωτερική εικόνα της ευρωπαϊκής γεωργίας.

3.18. Η Επιτροπή των Περιφερειών υπογραμμίζει τη σημασία της σχέσης εμπορίου και ανάπτυξης. Η ΕΕ οφείλει να προσπαθήσει να ανοίξει περαιτέρω τις αγορές στα προϊόντα των αναπτυσσόμενων χωρών.

3.19. Η ΕΕ οφείλει να αναλάβει ηγετικό ρόλο στις μελλοντικές διαπραγματεύσεις του ΠΟΕ προκειμένου να διασφαλίσει ότι λαμβάνονται υπόψη τα θεμελιώδη συμφέροντα των λιγότερο ανεπτυγμένων χωρών, ιδιαίτερα στον τομέα της γεωργίας και των συναφών δραστηριοτήτων.

Η ΕΕ οφείλει να συνεχίσει να εκφράζει την αλληλεγγύη της στις χώρες αυτές και να ενεργεί ώστε να διαμορφωθεί ένας κόσμος συνεργασίας και κοινής προόδου. Δεν υπάρχει αμφιβολία ότι μια τέτοια αλληλεγγύη είναι ουσιαστική για τα συμφέροντα ολόκληρου του πλανήτη.

3.20. Η Επιτροπή των Περιφερειών προτείνει στην Επιτροπή μια στενή συνεργασία προκειμένου οι διαπραγματεύσεις στο πλαίσιο του ΠΟΕ να λάβουν υπόψη τις περιφερειακές ιδιαιτερότητες της ευρωπαϊκής γεωργίας.

Βρυξέλλες, 14 Ιουνίου 2000.

Ο Πρόεδρος

της Επιτροπής των Περιφερειών

Jos Chabert

(1) EE C 93 της 6.4.1999, σ. 1.